ร้าน kyo roll en ตั้งอยู่บนชั้นหนึ่งของห้างเซ็นทรัลปิ่นเกล้าโฉมใหม่ที่อลังการกว่าเดิมล้านเท่า! ถ้าเดินมาจากประตูใหญ่ให้เลี้ยวขวามาเรื่อยๆ ร้านจะอยู่ตรงหัวมุมด้านขวา ติดกับร้าน zen พอดีค่ะ 

วันที่ไปเป็นวันเสาร์พอดี คนไม่แน่นมาก แต่ก็มีลูกค้าเข้าออกร้านตลอดค่ะ พอเข้าไปนั่งแล้ว พนักงานก็จะนำเมนูมาให้ค่ะ เสียดายไม่ได้ถ่ายเมนูมา แต่ราคาส่วนใหญ่จะอยู่ที่ประมาณ 120-250 ค่ะ

เป้าหมายของเราในวันนี้คือมาใช้โปรโมชั่นของกาแลคซี่กิฟท์ค่ะ! เมนูโคนพาร์เฟ่ต์ลดเหลือ 79 บาท จาก 115 บาทนะเธอออ ไม่มาจัดได้เยี่ยงไร เล็งไว้จนได้ฤกษ์มาสักที เมนูที่สั่งวันนี้คือ โคนพาร์เฟ่ต์ ซูมิถ่านไม้ไผ่ค่ะ เนื่องจากเป็นมนุษย์ผู้กลัวชาเขียว ไม่กินชาเขียวเพราะมันขม จึงเลือกแบบถ่านดีกว่าเนาะ

รอสักพักพนักงานก็จะนำน้ำเปล่า ช้อน กระดาษมาเสิร์ฟก่อน พร้อมกับใบเสร็จที่เราจะต้องนำไปจ่ายที่เค้าท์เตอร์ อ้อ! ทีนี่น้ำเปล่าฟรีนะจ๊ะ ดี๊ดี และแน่นอนว่ามันจะตามมาพร้อมค่า service charge อีก 10% ตอนแรกลังเลนิดนึงว่าจะขอเติมน้ำอีกดีไหมเพราะไม่มีใครเติมเลย แต่คิดถึงค่าเซอร์วิสแล้วยอม! ฮ่าาๆๆ ที่นี่เค้าเป็นครัวเปิดด้วยนะเออ สามารถมองคุณพนักงานทำได้เพลินๆระหว่างที่รอไอติม แหม จะว่าไปเห็นโรลของคนอื่นที่ตั้งไว้ก็น่ากินเหมือนกัน วันหลังมาลองกินบ้างดีกว่า อิอิอิ

และในที่สุด พระเอกของเราก็มาแล้ว! โคนถูกเสิร์ฟมาในภาชนะไม้ที่เจาะไว้ให้ใส่โคนได้ ไม่ต้องถือให้เมื่อยมือด้วย แต่โคนแอบโคลงเคลงนิดๆตอนแรก หวั่นใจว่ามันจะหกเหลือเกิน แต่สักพักเริ่มชิน ก็คล่องขึ้นค่ะ มาดูกันดีกว่าว่าข้างในมีอะไรบ้าง แน่นอนว่าต้องมีไอศรีมถ่านไม้ไผ่ ตอนแรกที่ดูของคนอื่นไปกินมาสารภาพเลยค่ะว่าตอนแรกไม่ชอบ มันสีดำอ่ะ จะน่ากินเหรอ555  แต่พอมาเห็นของตัวเองกับตาแล้วเออ มันก็น่ากินดีแฮะ รสชาติดีมากเลยค่ะ เบาๆ หอมๆ กินแล้วรู้สึกชื่นนนใจ ข้างๆเป็นถั่วแดง กินกับตัวไอติมแล้วเข้ากันดีมาก ก้อนสี่เหลี่ยมสีเขียวๆนั่นน่าจะเป็นชอคโกแลตเคลือบชาเขียวรึเปล่าไม่แน่ใจ แต่รู้ว่าอร่อยดีค่ะ แม้กระทั่งกุ๊กไก่ผู้ไม่กินชาเขียวยังกินคำเดียวหมด ยอมมมค่ะงานนี้ ลูกขาวๆน่าจะเป็นโมจิมั้งคะ รสชาติจืดๆ เคี้ยวหนุบหนับดี แล้วก็ท๊อปด้วยแผ่นชอคโกแลตเล็กๆค่ะ กินจนเกลี้ยงยันก้นโคนกันเลยทีเดียว

ข้อเสียของการกินเมนูนี้ก็มีนะคะ คือเลอะง่ายมาก คุณน้องกินเลอะเทอะเปรอะเปื้อนไปหมด ยิ่งตอนสุดท้ายที่เหลือก้นโคนกับไอติมที่ละลายเป็นน้ำแล้ว แนะนำว่าอย่ากัดค่ะ เพราะมันจะกระฉูดดด ฮุบเข้าไปเลยคำเดียวจะฟินกว่ามาก เอ๊ะหรือกุ๊กไก่เป็นคนเดียว? เอาเป็นว่าระวังหน่อยละกันนะค้าาถ้าจะกินเมนูนี้

พอกินเสร็จแล้วก็ถึงช่วงจ่ายเงินค่ะ อย่างที่บอกไปตอนต้นว่ามีค่าเซอร์วิสชาร์จ แต่แอบข้องใจนิดหน่อยตรงที่เซอร์วิสชาร์จนี้คิดจากราคาเต็มของไอติม ไม่ใช่ราคาที่ลดแล้วของกาแลคซี่กิฟท์ แต่ก็เอาเถอะ เค้าบริการดี เราก็ให้เค้าไป กุ๊กไก่โอเคคคค๊ สรุปว่ามื้อนี้จ่ายไปคนคนละ 91 บาทถ้วนค่ะ เดินออกจากร้านแบบมีความสุข อิ่ม แฮปปี้ กลับบ้านอย่างสบายใจ!

อ้อ! โปรโมชั่นในกาแลคซี่นี้มีถึงวันที่ 29 กุมภาพันธ์เท่านั้นนะค้า :)